Μάριο Σεντένο

Ο Μάριο Ζοζέ Γκόμες ντε Φρέιτας Σεντένο (πορτ. Mário José Gomes de Freitas Centeno) είναι Πορτογάλος οικονομολόγος, ακαδημαϊκός, πολιτικός και ο νυν Υπουργός Οικονομικών της Πορτογαλίας. Είναι, επίσης, πρόεδρος του Eurogroup και πρόεδρος του Διοικητικού Συμβουλίου του Ευρωπαϊκού Μηχανισμού Σταθερότητας από τις 13 Ιανουαρίου 2018. Προηγουμένως διετέλεσε μέλος του Διοικητικού Συμβουλίου της Τράπεζας της Πορτογαλίας.

Εκπαίδευση 
Ο Μάριο Σεντένο σπούδασε οικονομικά στο Τεχνικό Πανεπιστήμιο της Λισαβόνας, από το οποίο έλαβε το πρώτο του πτυχίο το 1990 ενώ, στη συνέχεια, απέκτησε τίτλο μάστερ στα εφαρμοσμένα μαθηματικά από το ίδιο πανεπιστήμιο το 1993. Ύστερα απέκτησε δεύτερο τίτλο μάστερ από το Πανεπιστήμιο Χάρβαρντ στα οικονομικά το 1998, καθώς και το διδακτορικό του δίπλωμα από το ίδιο πανεπιστήμιο το 2000.

Πρώιμη σταδιοδρομία 
Όντας ειδικός σε θέματα της αγοράς εργασίας, ο Σεντένο άρχισε να εργάζεται στην Τράπεζα της Πορτογαλίας το 2000, όπου εργάστηκε ως οικονομολόγος μέχρι το 2004. Διετέλεσε μέλος της Εκτελεστικής Επιτροπής της Ευρωπαϊκής Ένωσης Εργατικών Οικονομολόγων (EALE) από το 2003 μέχρι το 2005. Από το 2004 μέχρι το 2013 εργάστηκε ως βοηθός διευθυντή στο τμήμα Οικονομικών της Τράπεζας της Πορτογαλίας. Την ίδια περίοδο διετέλεσε μέλος της Επιτροπής Οικονομικής Πολιτικής της Ευρωπαϊκής Επιτροπής.

Ο Σεντένο άρχισε να εργάζεται ως καθηγητής στο Πανεπιστήμιο της Λισαβόνας το 2014 και ως σύμβουλος στην Τράπεζα της Πορτογαλίας. Επίσης, διετέλεσε ως ο κύριος οικονομικός σύμβουλος του γενικού γραμματέα του Σοσιαλιστικού Κόμματος (και μετέπειτα πρωθυπουργού) Αντόνιο Κόστα, συντονίζοντας το οικονομικό πρόγραμμα του κόμματος ενόψει των εκλογών του 2015.

Όντας εντελώς άγνωστος στη δημόσια σφαίρα προτού εισέλθει στην κυβέρνηση, ο Σεντένο ήταν γνωστός στους ακαδημαϊκούς κύκλους για τον οικονομικό φιλελευθερισμό του λόγω των θέσεών του για μεγαλύτερη ευελιξία στην αγορά εργασίας. Έχει συγγράψει πολλές επιστημονικές δημοσιεύσεις, βιβλία και κεφάλαια βιβλίων σε πεδία όπως τα οικονομικά της εργασίας, η οικονομετρία, και η μικροοικονομία.

Πολιτική σταδιοδρομία 
Η πολιτική του ως υπουργός Οικονομικών χαρακτηρίστηκε από την αναίρεση ορισμένων πολιτικών λιτότητας μέσω της αύξησης μισθών και συντάξεων επιμένοντας, παράλληλα, στον σεβασμό των ευρωπαϊκών κανόνων στους προϋπολογισμούς. Στα πρώτα χρόνια της θητείας του απηύθηνε έκκληση προς την Ευρωπαϊκή Ένωση να αναγνωρίσει το μέγεθος της μεταστροφής της πορτογαλικής οικονομίας, καθώς η χώρα πέτυχε το μικρότερο δημοσιονομικό έλλειμμα μέσα σε 40 χρόνια και να εξαιρεθεί η χώρα από πιθανές κυρώσεις λόγω παραβίασης του Ευρωπαϊκού Δημοσιονομικού Συμφώνου. Οι δημοσκοπήσεις στην Πορτογαλία κατατάσσουν τον Σεντένο ως τον γνωστότερο και δημοφιλέστερο υπουργό της κυβέρνησης.

Το Νοέμβριο του 2017, ο Σεντένο υπέβαλε επισήμως υποψηφιότητα για τη διαδοχή του Γερούν Ντάισελμπλουμ στην προεδρία του Eurogroup, με συνυποψήφιους για την ίδια θέση τον Πιέρ Γκραμενιά από το Λουξεμβούργο, τον Πέτερ Κάζιμιρ από τη Σλοβακία και την Ντάνα Ρεϊζνίτσε-Οζόλα από τη Λετονία. Η υποψηφιότητα του Σεντένο στηρίχτηκε ανεπίσημα από τον Πρόεδρο της Γαλλίας Εμμανυέλ Μακρόν και την Καγκελάριο της Γερμανίας Άνγκελα Μέρκελ. Εξελέγη στην θέση αυτή στις 4 Δεκεμβρίου 2017. Η εκλογή του είχε και συμβολική σημασία, καθώς προερχόταν από χώρα που επηρεάστηκε έντονα από την κρίση χρέους.

Η θητεία του ξεκίνησε στις 13 Ιανουαρίου 2018 και επρόκειτο να διαρκέσει 2,5 χρόνια, με δυνατότητα ανανέωσης. Στις 21 Δεκεμβρίου 2017 ορίστηκε ως πρόεδρος του Διοικητικού Συμβουλίου του Ευρωπαϊκού Μηχανισμού Σταθερότητας. Στις 9 Ιουνίου 2020 υπέβαλε την παραίτησή του από Υπουργός Οικονομικών της Πορτογαλίας, με ισχύ από τις 15 Ιουνίου.

Παραπομπές 

Πορτογάλοι πολιτικοί